Poliisi haluaa, että Ruotsin lipun alla purjehtivilla aluksilla noudatetaan Ruotsin alkoholilakia.

Ruotsin poliisi on huolestunut ruotsinlaivoilla tapahtuvasta juopottelusta, väkivallasta ja seksuaalirikoksista. Nyt poliisi haluaa puuttua raiskauksiin ja tappeluihin alkoholilainsäädännön avulla.

– Katsomme, että laivayhtiöt eivät ole ryhtyneet riittäviin toimenpiteisiin, vaan myyvät asiakkailleen liikaa alkoholia. Niiden pitäisi tehdä enemmän töistä anniskelun kontrolloimiseksi, sanoo poliisi Olof Bratthall Ruotsin television SVT:n uutisille (siirryt toiseen palveluun).

Poliisi haluaa, että Ruotsin lipun alla purjehtivilla aluksilla noudatettaisiin maan alkoholilainsäädäntöä, vaikka alukset olisivat kansainvälisessä liikenteessä. Bratthallin mukaan se tarkoittaisi, että alusten pitäisi hakea ravintoloiden tavoin anniskelulupa sekä pitää huolta, että juopuneille ei enää tarjoiltaisi.

– Jos tulisi ilmi, että juopuneille tarjoillaan alkoholia, anniskelulupa voitaisiin perua, Bratthall painottaa SVT:n haastatelussa. Bratthall vastaa poliisin rikostorjunnasta Tukholman alueella.

Ruotsin poliisin oikeusosasto on jättänyt asiaa koskevan kirjelmän (siirryt toiseen palveluun) maan hallitukselle. Tavoitteena on, että hallitus ryhtyisi toimiin tarvittavien muutosten saamikseksi alkoholilakiin.

Ruotsin poliisin mukaan myös Suomen, Ahvenanmaan ja Viron poliisit ovat usean vuoden ajan huomattaneet laivayhtiöitä alkoholimyynnin kontrollin puutteista. Ruotsin poliisin mielestä myös Suomen ja Viron lainsäädäntö edellyttää niiden maiden lipun alle rekisteröityneitä aluksia nykyistä tiukempaan valvontaan.